stanford-oval/wikipedia huggingface dataset:
ברוקולי
מקור השם

מקור המלה "ברוקולי" במילה הלטינית "ברקיום" (brachium) ולאחר מכן המלה האיטלקית "ברוקולו" (broccolo), פירושן זרוע או ענף. השם משקף את צורת הצמח שמסתעף כמו עץ.
היסטוריה

הצמח פותח מכרוב הבר באמצעות ברירה מלאכותית ודיכוי התפתחות הפרחים. היסטוריונים סבורים כי בתקופת רומא העתיקה נעשה לראשונה גידול של ברוקולי, על אף שהמילה "ברוקולי" לא נמצאת ביצירות מהתקופה. על אף אי הוודאות באשר למועד הגידול הראשוני, מקורו הגאוגרפי של ברוקולי היה בוודאות באיטליה, והצמח לא התפרסם מחוץ לארץ זו במשך שנים רבות. ברוקולי הופיע בצרפת לראשונה ב-1560, אך ידוע כי אף במאה ה-18, ברוקולי לא היה מאכל פופולרי באנגליה. כשהמאכל הובא לארצות הברית על ידי המדינאי והמדען תומאס ג'פרסון באמצע אותה מאה, היה הברוקולי יבול נדיר ואקזוטי מאוד. הברוקולי הפך למאכל עממי רק בראשית המאה ה-20, כשמחירו ירד וכאשר המגדלים בחרו להדגיש את ערכו התזונתי.
תזונה

| --- | --- |
 ערך תזונתי ל-100 גרם
 קלוריות:  34 קק"ל
 חלבונים:  2.8 ג'
 פחמימות:  7 ג'
 שומן:  0.4 ג'
 שומן רווי:  0%
 כולסטרול:  0 מ"ג
 ויטמינים:  ‏
  ‑ ויטמין B6:  10 מ"ג
  ‑ ויטמין C:  148 מ"ג
  ‑ ויטמין D:  0 מ"ג
 ברזל:  3 מ"ג
 סידן:  4 מ"ג
 מגנזיום:  5 מ"ג
 מקור: [דרוש מקור]
הברוקולי הוא מאכל בעל ערך תזונתי גבוה, ותועלת בריאותית מגוונת לגוף. לדוגמה, בעוד שברוקולי מכיל רק 43 קלוריות למנה של כוס אחת, הוא מכיל 205.7% של הצריכה היומית המומלצת של ויטמין C, כ-90 מיליגרם למאה גרם. להשוואה, בתפוזים יש 50 מ"ג ל-100 גרם, בתרד 30, בעגבניות 10, ובתפוחים 6.
בנוסף, ברוקולי מכיל מרכיבי מזון חיוניים אחרים, כמו סידן, חומצה פולית, סיבים תזונתיים, ויטמין K, מנגן, חומצת האמינו טריפטופן, אשלגן, וויטמין B6.
כמו כן מיוחסת לברוקולי יכולת למניעת מחלות רבות. מחקרים רבים מצאו כי צריכת ברוקולי מסייעת במניעת סרטן. בדומה לצמחים אחרים במשפחתו, ברוקולי מכיל כימיקלים המסוגלים למנוע סרטן ולבלום התפשטות או התפתחות גידולים. נכון לשנת 2010, דובר על סרטן השד וסרטן הערמונית.
ברוקולי הוא מאכל בעל תועלת רבה לבריאות הלב. צריכת הצמח מסייעת לחיזוק מערכות ההגנה בגוף ובכך למנוע מחלות לב ולהפחית את נזקיהן. מרכיבים מסוימים בברוקולי מסוגלים לסייע בתיקון תאי עור שניזוקו על ידי השמש, ולכן במניעת סרטן העור. לברוקולי יש תועלות רבות למערכת העצמות בזכות הריכוז הגדול של ויטמין C וסידן. עם זאת, הברוקולי אינו מכיל כמויות גדולות של סוכר ושומן המצויים במאכלים מחזקי עצמות אחרים כמו תפוזים וחלב. לברוקולי יש יתרונות במניעת קטרקט, דלקת מפרקים, מומים מולדים, וכיבים (פצעים פתוחים ברקמות שונות בגוף).[דרוש מקור]
תזונה > כשרות הברוקולי

פוסקים יהודים רבים רואים בברוקולי כירק בו מצויים שרצים זעירים שאין אפשרות להוציא אותם בשטיפה ובגלל התפרחת של הברוקולי אף אי אפשר גם לבדוק ולראות את השרצים בה. יש הסוברים שכדי לאכול ברוקולי על פי ההלכה יש לזרוק את התפרחת ומנגד יש הסוברים שמספיק ניקוי והשריה בסבון או חומר ניקוי דומה ולאחריו שטיפה במים זורמים.
ראו גם

מרק קרם ברוקולי
הערות שוליים

↑  תמצית ברוקולי יכולה למנוע סרטן שד, באתר האגודה למלחמה בסרטן, ‏יוני 2010
↑  סוף סוף נמצא שימוש לברוקולי: מונע סרטן, באתר וואלה, 2 ביולי 2008
↑  הרב אליעזר מלמד, כשרות הכרובית והברוקולי, באתר פניני הלכה
| --- | --- |
בקרת זהויות :  NLI: 987007292569905171  GND: 4222003-8  NDL: 01030639 
ברוקולי מוקף בעלים לפני הקציר
מאירה אשר

| --- | --- |

 לידה:  1964 (בת 60 בערך) 
 מוקד פעילות:  ישראל 
 סוגה:  מוזיקה אקספרימנטלית 
 שפה מועדפת:  אנגלית 
 כלי נגינה:  כליי הקשה 
 פרופיל ב-IMDb
 
מאירה אשר (נולדה ב-1965) היא מלחינה, אמנית  סאונד, פרפורמרית, ופעילת זכויות אדם. מחקרה האמנותי עוסק בתיעוד חברתי, סאונד-ארט ואמנות רדיו (רדיו-ארט).  במהלך השנים היא פרסמה מספר אלבומים תחת  הלייבלים Crammed, SubRosa, Auditorium, RaashRecords  ובאופן עצמאי.
תחילת דרכה

את דרכה המוזיקלית החלה בגיל 7 בלימודי פסנתר קלאסי, במשך כשבע שנים. בשנת-1980, החלה ללמוד כלי הקשה אפרו-קובאניים, וטאבלה, לצד לימודי צילום בקמרה אובסקורה ועבדה כאסיסטנטית של הצלם-אמן ג'ראר אלון. בין השנים 1985–1986 למדה מוזיקה הודית קלאסית בעיר ורנאסי עם פנדיט בדרי מהרג׳ (טאבלה) וד״ר רותויק סניאל (שירת דהרפור). עם חזרתה לארץ, למדה טיפול במוזיקה ונגינה על כלי הקשה באקדמיה למוזיקה בירושלים. ב-1988 עברה אשר לארצות הברית והרחיבה את תחומי המוזיקה שלה: למדה מוזיקה אפריקאית, מוזיקה אפרו-קובנית, ומוזיקה צפון-הודית. ב-1990 חזרה ארצה ולמדה תרפיה במוזיקה, העבירה סדנאות למחול ותיפוף, עסקה בתרפיה במוזיקה עם ילדים אוטיסטים, ולימדה תנועה ומוזיקה לגיל הרך.
הפרסום

ב-1991 השתתפה אשר בפסטיבל המחול "גוונים במחול" וזכתה במקום הראשון על יצירתה "חדיר 2". ב-1993 הקימה את "אנסמבל קלבש" עם ארבעה מוזיקאים ורקדנית במוזיקה אפריקאית מקורית, שזכה לחשיפה במסגרת בית הקונפדרציה בירושלים.
בשנת 1995 הוציאה את אלבום הבכורה שלה "Dissected" ("מבותרת"), בו כתבה, הלחינה והפיקה מוזיקלית את כל השירים. השירים באלבום עסקו בנושאים חברתיים-פוליטיים, חלקם קשים כגילוי עריות, אלוהים, אונס, התעללות בילדים, אינתיפאדה, ומחלות. רוב שירי האלבום היו בעברית, אך במבטא והגייה "מיוחדים", שפירקו את ההברות לשפה חדשה. מהאלבום הצליחו השירים "תן סלאם", "צח ואדום", "דיסקציה" בעל המילים הבוטות מאוד (העוסק באלימות פיזית קטלנית וחמורה ביותר), "Sida (איידס)" ו"אבא בא", העוסק בגילוי עריות. השמעתו של השיר הוגבלה, והוא הושמע רק בתוכניות בהקשר זה ולא כשיר סתמי. השיר דיבר על אב שאונס את בתו הקטנה, הרתיע רבים והוגדר כ"אחד השירים המזעזעים ביותר שאפשר לשמוע" ("אם אבא אומר אמא לא מסתכלת, אמא לא רואה, הפצע בבטן הקטנה ניתז על המיטה. בובה לא בובה מזוינת אבא קיבל במתנה", מתוך מילות השיר). עם זאת, השיר זכה להצלחה והיה למעשה השיר הבולט ביותר באלבום, בעיקר מפני שעורר ועודד נשים שעברו גילוי עריות להתמודד וליצור. בספטמבר 2012 אמרה הזמרת ריף כהן בריאיון ל"קפה גיברלטר": "אני חושבת שהיחידה שעשתה בארץ תרבות ישראלית אמיתית זו מאירה אשר בדיסק הראשון שלה."
הוצאת האלבום לוותה במספר הופעות בישראל. את אלבומה הבא הקליטה אשר בסלובניה, מדינה שלא ממש הייתה מקובלת למוזיקאים ישראלים, בתוספת לבישולים וכלים בברלין שבגרמניה, בבריסל שבבלגיה ולונדון שבבריטניה. אחרי הופעות אלה עברה אשר לאירופה, הפעם התגוררה בברלין ואחר כך בהאג. אחיה, אמיתי, החל באותה תקופה בקריירה מוזיקלית משלו בלהקת אמיתי והנוגעים בדבר. שלא כמו אחותו, הוא שר שירים בעלי תכנים ואווירה רכים יותר מאלה של מאירה.
ב-1999 הקליט ארקדי דוכין פרסומת לרשת ג' בטלוויזיה, שבה הוא ממליץ על מוזיקאית שהוא אוהב ומציין במיוחד את אומץ לבה האמנותי לשיר על נושאים קשים וחריפים. הזמרת שהוא המליץ עליה הייתה מאירה אשר, והתגובות היו חיוביות. באותה שנה יצא אלבומה השני "Spears Into Hooks" (בעברית: "מחניתות למזמרות"), שעסק בנושאים חברתיים, בעיקר הכיבוש (בהם השירים "שאהיד" ו"המבול"). המוזיקה ההודית והאפריקאית נטמעו במוזיקה אלקטרונית "אלימה" ופראית, ואשר נעזרה רק בקצת נגנים וניגנה על כלי הקשה וסינטיסייזרים. רוב השירים היו באנגלית בשילוב משפטים בערבית ועברית. באלבום נכללה גרסה חדשה לשיר "דיסקציה", שנקראה "Dissect Me Again" והייתה בעל אווירה קשה, חריפה ואלימה יותר. גם אלבום זה זכה להצלחה של ממש אחר-כך, ומכירותיו היו בהתאם.
בשנת 2002 הוציאה אשר את האלבום "Infantry" ("חיל הרגלים") עם המלחין-מוזיקאי גיא האריס, והם כללו בו טקסטים על קורבנות מלחמה בבורמה, אוגנדה, הפיליפינים, לבנון, ליבריה וישראל. האלבום לווה במופעים רבים ברחבי אירופה וזכה להצלחה יחסית.
דיסקוגרפיה

"Dissected" ("מבותרת") (1995)
"Spears Into Hooks" ("מחניתות למזמרות") (1999)
"Infantry" ("חיל הרגלים") (2002)
"Face_WSLOT Woman see lot of things" ("אישה רואה הרבה דברים") (2004)
"One blanket lost" ("שמיכה אחת פחות") (2011)
הערות שוליים

↑  ריף כהן מדברת על מוזיקה ריאיון לאופיר טובול, "קפה גיברלטר", 18 בספטמבר 2012
| --- | --- |
בקרת זהויות :  NLI: 987007307590105171  GND: 135057159  LCCN: nb2005017240  MusicBrainz: 73438241-6681-484e-86e1-34ca2abe9a3c  NTA: 342155938  VIAF: 68449742   WorldCat (עם VIAF): 68449742
חזיר יבלות

| חזיר יבלות |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: מכפילי פרסה
תת־סדרה:: דמויי חזיר
משפחה:: חזיריים
סוג:: חזיר יבלות
שם מדעי
 Phacochoerus ‏קיוויה, 1826

חזיר יבלות (שם מדעי: Phacochoerus) הוא סוג במשפחת החזיריים הכולל את המינים:
חזיר יבלות מדברי (P. aethiopicus)
חזיר יבלות מצוי (P. africanus)
שתי יבלות עצם בכל צד של פניו הקנו לחזיר זה את שמו. הוא מצוי ברוב חלקי אפריקה, ומעדיף מישורי עשב ושיחים על פני יערות. חזירי היבלות ניצודים בידי חתוליים גדולים, צבועים ותנים, אך הם לוחמים בעוז כאשר הם מכותרים. הם אוכלים בעיקר מזון צמחי וגם חרקים וזחלים. אורכו של חזיר היבלות נע בין 90 ל-150 ס"מ, ומשקלו 50 עד 150 ק"ג. הנקבות קלות יותר מהזכרים, וגובהן 60 ס"מ, בעוד הזכרים בגובה 80 ס"מ.
בערב, החזירים מתאספים בקבוצות משפחתיות וישנים במחילות שהם חופרים בעזרת ניביהם הארוכים, אשר מספקים להם מחסה מפני טורפים כמו אריות, נמרים, זאבים טלואים, ובנוסף המחילות שומרות שלא יהיה לחזירי היבלות קר מדי בלילה. הנקבה ממליטה שם את גוריה, בין 2 ל־14 גורים, והם חיים בסביבת המחילה במשך 6–7 שבועות. ההריון נמשך כ-170 יום.
הערות שוליים

1 2  חזיר יבלות מצוי, באתר https://animaldiversity.org/
| --- | --- |
בקרת זהויות :  NLI: 987007538714205171 
ערך זה הוא קצרמרבנושא יונקים. אתם מוזמנים לתרום לוויקיפדיה ו.
פלס לייזר

פלס לייזר
פֶּלֶס לייזר הוא כלי עבודה חשמלי המשמש כפלס בנאים לקביעת גבהים, איזון ופילוס בעבודות בתוך מבנים ומחוצה להם באמצעות שימוש בקרן לייזר.
שימושים עיקריים

לפלס לייזר שני שימושים עיקריים:
עבודות בתוך מבנים - משמש לקביעת גבהים אחידים בתוך מבנה, כגון: ריצוף, תקרה אקוסטית, פתחים ועוד.
עבודות פיתוח מחוץ למבנים - משמש למגוון עבודות בתחום עבודות עפר ופיתוח כגון: חפירה, חציבה ומילוי, הנחת תשתיות זורמות, ריצוף, קירות פיתוח ועוד.
חלקים עיקריים וצורת העבודה > משדר

המשדר מייצר את קרן הלייזר באופן קבוע ברדיוס של 360 מעלות ולמרחק של מאות מטרים (ככל שאין אלמנטים החוסמים את שדה הראיה של הקרן).
בתאורה מעומעמת הקרן יכולה להיות נראית לעין ולסייע בסימון הגובה הרצוי אולם לרוב מתבצע הפילוס באמצעות קולט האות.
המשדר ממוקם בצורה יציבה, על גבי חצובה או משטח ישר אחר, מעל גובה משטח העבודה וכשהוא מפולס (באמצעות בועית פילוס - בדומה לפלס ידני).
חלקים עיקריים וצורת העבודה > קולט האות

קולט האות הוא מכשיר נלווה המתקשר עם המשדר ומציין את גובהו היחסי לגובה הקרן המשודרת מהמשדר וזאת באמצעות ספרות המופיעות על הצג שלו ובתוספת צפצפוף ההולך ומתקצר ככל שגובהו של קולט האות מתקרב לגובהו של המשדר וקרן הלייזר.
המשדר מורכב במסילה על עמוד שנתות (מכונה: לאטה) ובעזרתו מתבצעת המדידה.
מחוזות ספרד

מחוז בספרד (בספרדית: Provincia) הוא חלק משטחה של מדינת ספרד המוגדר כאוסף שטחן של הרשויות המקומיות השוכנות בו. המחוזות הנוכחיים של ספרד תואמים במידה רבה את המחוזות שנוצרו במסגרת החלוקה הטריטוריאלית של ספרד ב-1833, הדומה לחלוקה טריטוריאלית שנעשתה בשנת 1822 (במהלך הטריניום הליברלי) וחלוקה מוקדמת עוד יותר בימי נפוליאון ב-1810 של ספרד ל-84 מחוזות.
שינוי גבולות המחוזות ניתן להיקבע רק בהחלטות הפרלמנט הספרדי.  בספרד חמישים מחוזות הכפופים ל-17 הקהילות האוטונומיות.
הגוף המופקד על הממשל והמִנהל התקין של מחוז הוא מועצת המחוז.
ארגון המחוזות

גבולות מחוזות ספרד נקבעו בחלוקה הטריטוריאלית של המדינה שבוצעה ב-1833, ונותרו ללא שינויים משמעותיים מאז. השינוי הגדול היחיד בגבולות המחוזיים מאז אותה תקופה היה חלוקת מנהלית חדשה של האיים הקנריים. בעוד שבחלוקה המקורית האיים נכללו במחוז אחד, הרי שמאז האזור לשני מחוזות נפרדים: מחוז לאס פאלמאס ומחוז סנטה קרוס.
באופן היסטורי, מחוזות ספרד שימשו בעיקר כאמצעי ליישום מדיניות השלטון המרכזי בבירת המדינה, מדריד, זאת בתקופה שספרד הייתה מדינה ריכוזית ביותר, מצב שאפיין את המדינה במשך רוב ההיסטוריה המודרנית שלה. בעקבות חוקת ספרד משנת 1978 המחוזות הפכו ל"אבני הבניין" מהן נוצרו הקהילות האוטונומיות של ספרד. לכן אין בספרד אף מחוז המחולק בין יותר מקהילה אוטונומית אחת.
חשיבות המחוזות במבנה המנהלי של ספרד ירדה מאז אימוץ שיטת הקהילות האוטונומיות בתקופת המעבר של ספרד לשלטון דמוקרטי. למרות זאת, הם נותרו מחוזות בחירה בבחירות ארציות.
מחוזות משמשים גם כנקודת התייחסות גאוגרפית: למשל בכתובות דואר ובקידומות טלפון. התקשורת הלאומית עושה שימוש תכוף בשמות מחוזות כדי להסיר אי-בהירות באשר למיקומם של יישובים אשר שמם חוזר תדיר ברחבי ספרד. עיירה קטנה אשר שמה זהה לעיירות אחרות, תזוהה בדרך כלל כנמצאת במחוז מסוים ולא בקהילה האוטונומית מסוימת. בנוסף, ארגונים חיצוניים לספרד משתמשים במחוזות לצורך ניתוח סטטיסטי וקביעת מדיניות.
רוב המחוזות בספרד נקראים על שם עיר הבירה המחוזית, זאת למעט מחוזות אלאבה, אסטוריאס, ביסקאיה, קנטבריה, גיפוסקואה, האיים הבלאריים, לה ריוחה ונווארה. רק שתי בירות של קהילות אוטונומיות - מרידה באקסטרמדורה וסנטיאגו דה קומפוסטלה בגליסיה - אינן גם בירות המחוז בו הן שוכנות.
שטחן של שבע מהקהילות האוטונומיות בספרד מהווה מחוז מנהלי אחד בלבד: אסטוריאס, האיים הבלאריים, קנטבריה, לה ריוחה, מדריד, מורסיה ונווארה. קהילות אלה מכונות לעיתים קהילות "חד-מחוזיות". שטחן של מלייה, סאוטה, ופלאסאס דה סוברנייה (אנ') אינו חלק מאחד המחוזות המנהליים בספרד.
המחוזות

הטבלה מטה מפרטת את מחוזות ספרד, ערי המחוז והקהילה האוטונומית אליה משתייך כל מחוז. שמות המחוזות ובירות המחוז מסודרים בסדר אלפביתי. שמות המחוזות מצוינים אף בספרדית וכן ככל שלמחוז יותר משם אחד, באחת השפות הרשמיות האחרות במדינה (בסקית, קטלאנית, ולנסית וגליסית)
| שם המחוז | בירת המחוז | הקהילה האוטונומית |
| --- | --- | --- |
| א קורוניה בגליסית A Coruña; בספרדית La Coruña | לה קורוניה | גליסיה |
|  אלאבה בבסקית Álava; בספרדית Araba | ויטוריה-גאסטייס |  חבל הבסקים |
|  אלבסטה בספרדית: Albacete | אלבסטה |  קסטיליה-לה מנצ'ה |
|  אליקנטה בספרדית: Alicante; בוולנסית: Alacant | אליקנטה |  ולנסיה |
|  אלמריה בספרדית Almeria | אלמריה |  אנדלוסיה |
|  אסטוריאס בספרדית Asturias | אוביידו |  אסטוריאס |
|  אווילה בספרדית Ávila | אווילה |  קסטיליה ולאון |
|  בדחוס בספרדית Badajoz | בדחוס |  אקסטרמדורה |
|  האיים הבלאריים בקטלאנית Illes Balears בספרדית Islas Baleares | פלמה דה מיורקה |  האיים הבלאריים |
|  ברצלונה בספרדית Barcelona | ברצלונה |  קטלוניה |
|  ביסקאיה בבסקית Bizkaia בספרדית Vizcaya | בילבאו |  חבל הבסקים |
|  בורגוס בספרדית Burgos | בורגוס |  קסטיליה ולאון |
|  קסרס בספרדית Cáceres | קסרס |  אקסטרמדורה |
|  קדיס בספרדית Cádiz | קדיס |  אנדלוסיה |
|  קנטבריה בספרדית Cantabria | סנטנדר |  קנטבריה |
|  קאסטיון בספרדית Castellón; בוולנסית Castelló | קאסטיון דה לה פלאנה |  ולנסיה |
|  סיודאד ריאל בספרדית Ciudad Real | סיודאד ריאל |  קסטיליה-לה מנצ'ה |
|  קורדובה בספרדית Córdoba | קורדובה |  אנדלוסיה |
|  קואנקה בספרדית Cuenca | קואנקה |  קסטיליה-לה מנצ'ה |
|  גיפוסקואה בבסקית Gipuzkoa; בספרדית Guipúzcoa | סן סבסטיאן |  חבל הבסקים |
|  ז'ירונה בקטלאנית Girona; בספרדית Gerona | ז'ירונה |  קטלוניה |
|  גרנדה בספרדית Granada | גרנדה |  אנדלוסיה |
|  גוודלחרה בספרדית Guadalajara | גוודלחרה |  קסטיליה-לה מנצ'ה |
|  מחוז ולבה בספרדית Huelva | ולבה |  אנדלוסיה |
|  וסקה בספרדית Huesca | וסקה |  אראגון |
|  חאאן בספרדית Jaén | חאאן |  אנדלוסיה |
|  מחוז לה ריוחה בספרדית La Rioja | לוגרוניו |  לה ריוחה |
|  לאס פאלמאס בספרדית Las Palmas | לאס פאלמאס |  האיים הקנריים |
|  לאון בספרדית León | לאון |  קסטיליה ולאון |
|  ליידה בקטלאנית: Lleida; בספרדית: Lérida | ליידה |  קטלוניה |
|  לוגו בספרדית Lugo | לוגו |  גליסיה |
|  מדריד בספרדית Madrid | מדריד |  מדריד |
|  מאלגה בספרדית Málaga | מאלגה |  אנדלוסיה |
|  מורסיה בספרדית Murcia | מורסיה |  מורסיה |
|  נווארה;  בבסקית Nafarroako; בספרדית Navarra | פמפלונה |  נווארה |
|  אורנסה בגליסית Ourense; בספרדית Orense | אורנסה |  גליסיה |
|  פלנסיה בספרדית Palencia | פלנסיה |  קסטיליה ולאון |
|  פונטבדרה בספרדית Pontevedra | פונטבדרה |  גליסיה |
|  סלמנקה בספרדית Salamanca | סלמנקה |  קסטיליה ולאון |
|  סנטה קרוס בספרדית Santa Cruz | סנטה קרוס דה טנריפה |  האיים הקנריים |
|  סגוביה בספרדית Segovia | סגוביה |  קסטיליה ולאון |
|  סביליה בספרדית Sevilla | סביליה |  אנדלוסיה |
|  סוריה בספרדית Soria | סוריה |  קסטיליה ולאון |
|  טרגונה בספרדית Tarragona | טרגונה |  קטלוניה |
|  טרואל | טרואל |  אראגון |
|  טולדו בספרדית Toledo | טולדו |  קסטיליה-לה מנצ'ה |
|  ולנסיה;  בוולנסית València | ולנסיה |  ולנסיה |
|  ואיאדוליד בספרדית Valladolid | ואיאדוליד |  קסטיליה ולאון |
|  סמורה בספרדית Zamora | סמורה |  קסטיליה ולאון |
|  סרגוסה בספרדית Zaragoza | סרגוסה |  אראגון |
ראו גם

קהילות אוטונומיות של ספרד
הערות שוליים

↑  Zafra Víctor 2004, p. 102.
מפת מחוזות ספרד. סאוטה ומלייה אינן חלק מאף מחוז.
סאלי רוני

| --- | --- |
אין תמונה חופשית
 לידה:  20 בפברואר 1991 (בת 33) קאסטלבר, אירלנד 
 מדינה:  אירלנד 
 השכלה:  טריניטי קולג' 
 פרסים והוקרה:  Costa Book Award for Novel (2018)  טיים 100 (2022)  פרס אנקור 
 חתימה:   
 
סאלי רוני (באנגלית: Sally Rooney; נולדה ב-20 בפברואר 1991) היא סופרת ותסריטאית אירית. היא פרסמה ארבעה ספרים: "שיחות עם חברים" (2017), "אנשים נורמלים" (2018), "עולם יפה, איפה אתה" (2021), ו"הפסקה: נובל"(2024) שהפכו לרבי מכר בעשרות שפות. הספר "אנשים נורמלים" עובד ב-2020 לסדרת טלוויזיה על ידי הולו וה- BBC. יצירתה של רוני זכתה לשבחי הביקורת ולהצלחה מסחרית, והיא נחשבת לאחת הסופרות המובילות של המילניום ומכונה לעיתים למורת רוחה, "הסלינג'ר של דור הסנאפצ'ט". שני ספריה הראשונים של רוני תורגמו לעברית, אך החל מספרה השלישי רוני מסרבת למכור את זכויות התרגום של ספריה לעברית, וזאת מכיוון שהיא תומכת ב־BDS.
ביוגרפיה

רוני נולדה בקסטלבר שבמחוז מאיו במערב אירלנד כבת אמצעית בין שלושת ילדיהם של אביה, טכנאי טלפונים, ואמה שלמדה הוראה רוני למדה אנגלית בטריניטי קולג' בדבלין. היא הייתה סטודנטית מצטיינת בתואר הראשון ב-2011. היא התחילה אך לא סיימה את התואר השני בפוליטיקה וסיימה במקום תואר שני בספרות אמריקאית ב-2013.
כתיבה

רוני השלימה את הרומן הראשון שלה - אותו הגדירה כ"זבל מוחלט " - בגיל 15. היא החלה לכתוב "כל הזמן" בסוף 2014. היא השלימה את רומן הביכורים שלה, "שיחות עם חברים", תוך כדי לימודי תואר שני בספרות אמריקאית. היא כתבה 100,000 מילים מהספר בשלושה חודשים.
רוני כותבת דמויות של אנשים צעירים מדור המילניום ומערכות היחסים הרומנטיות הנרקמות ביניהם. היא שמה דגש רב על הניואנסים הדקים ביותר בחיי המין של גיבוריה ומשלבת ביצירותיה גם אג'נדה חברתית נחרצת. הדמויות שהיא מתארת מובלות על ידי האקלים החברתי של המאה ה-21, הן שואפות להיות רודפות צדק ומתנהלות על פי סט ערכים שמאפיין צעירים רבים שנמצאים על הצד השמאלי של המפה הפוליטית. ב"שיחות עם חברים", למשל, הדמויות מנהלות שיחות רבות העוסקות בפוליטיקת זהויות, בין אם מדובר בנטיות מיניות ומגדר ובין אם מדובר במוצא אתני או בדיכוי אוכלוסיות.
ספריה

שיחות עם חברים (באנגלית: Conversations with Friends, יצא לאור ב-2017 ותורגם לעברית בשנת 2020 להוצאת מודן) מתאר בהרחבה את הרומן האסור הנרקם בין פרנסס, משוררת מהורהרת בת 21, לבין ניק, שחקן המבוגר ממנה ב-11 שנה ונשוי לידידתה. הספר עובד לסדרה באותו שם.
אנשים נורמליים (באנגלית: Normal People, יצא לאור ב-2018 ותורגם לעברית בשנת 2019 להוצאת מודן) עוקב אחר נער מקובל מבית עני ונערה בודדה מבית עשיר, שמתאהבים זה בזו עד ללא התר - ובהתאם, לא מצליחים ליהנות ממין אם אף אדם אחר לאורך השנים. ב-2020 עובד הספר למיני סדרה בשם זהה עבור רשת "BBC Three" ו"הולו" ורוני השתתפה בכתיבת התסריט ל-12 פרקי הסדרה.
עולם יפה, איפה אתה (באנגלית: Beautiful World, Where Are You, יצא לאור ב-2021) עוסק בארבע דמויות, אליס, סופרת צעירה, שפוגשת את פליקס, עובד המחסן, ומציעה לו לנסוע יחד איתה לרומא. בינתיים, בדבלין, חברתה הטובה איילין מתגברת על פרידה, וחוזרת לפלרטט עם סיימון, גבר שהכירה עוד מימי ילדותה. הם כולם עדיין צעירים, אבל הם לא עומדים בקצב של החיים. גרסאות מוקדמות של הרומן דלפו לפני שהספר יצא לאור והוצאו למכירה ב-eBay בעבור מאות דולרים.
ספרה האחרון של רוני לא תורגם לעברית אף על פי שהוצאת מודן ניסתה לרכוש את הזכות לתרגומו ולא קיבלה אישור. רוני סירבה לאפשר את התרגום וזאת מפני שהיא תומכת בקריאה הפלסטינית לחרם על ישראל. בעקבות הצהרת הסופרת, רשתות הספרים בישראל (ביניהן סטימצקי וצומת ספרים) הסירו את שני ספריה הקודמים שכן תורגמו לעברית מהמדפים בחנויות ומהחנויות באינטרנט. בנוסף, כ-70 סופרות וסופרים בריטיים חתמו על מכתב תמיכה בהחלטתה של רוני שיזם הארגון Artists for Palestine UK, בו תיארו את החלטתה כ"דוגמה מופתית לתגובה שצריכה להיות לחוסר הצדק שנעשה ביחס לפלסטינים".
בשנת 2022 נכללה ברשימת טיים 100.
עמדות פוליטיות

רוני מגדירה את עצמה מרקסיסטית.
ב-2019 חתמה רוני על מכתב תמיכה בסופרת הפקיסטנית-בריטית קמילה שמסי, שנשלל ממנה פרס ספרותי בעקבות תמיכתה בתנועת החרם על ישראל. ובמאי 2021 רוני תמכה יחד עם עוד אלפי אמנים, סופרים ומוזיקאים - במכתב פתוח בשם "A Letter Against Apartheid" פרי עטם של יוצרים פלסטינים ובו קראו ל'הפסקת הכיבוש וההתיישבות האלימה בישראל'.
הערות שוליים

↑   לורן כריסטנסן, יש לה קהל נאמן בישראל, אך ספרה הבא לא ייצא בעברית בגלל ה-BDS, באתר הארץ, 23 בספטמבר 2021
↑  Louis Chilton, Sally Rooney denies Israeli publisher rights for Hebrew translation of new book amid Palestine tension, The Independent, ‏2 בספטמבר 2021
↑  Sally Rooney on the hell of fame: ‘It doesn’t seem to work in any real way for anyone’, Guardian, ‏28 באוגוסט 2021 (באנגלית)
1 2  'I have an aversion to failure': Sally Rooney feels the buzz of her debut novel, Guardian, ‏24 במאי 2017(באנגלית)
1 2 3  שרון גולן מאירי, ‏ספרה החדש של סאלי רוני לא יתורגם לעברית, באתר ‏מאקו‏, 26 בספטמבר 2021
↑  יובל פלוטקין, הרומן של דולי פרטון והפינגווין של דני דה ויטו, באתר ynet, 23 באוגוסט 2021
↑   נסים קלדרון, הרומן החדש של סאלי רוני מוכיח עד כמה היא סופרת מבריקה ונחוצה, באתר הארץ, 17 בנובמבר 2021
↑   גילי איזיקוביץ, סטימצקי וצומת ספרים הסירו את ספריה של סאלי רוני מאתריהן, באתר הארץ, 4 בנובמבר 2021
↑   גרדיאן והארץ, 70 סופרות וסופרים בבריטניה מביעים תמיכה בחרם של סאלי רוני על ישראל, באתר הארץ, 23 בנובמבר 2021
↑  Sally Rooney: The 100 Most Influential People of 2022, Time (באנגלית)
↑  Sally Rooney Gets in Your Head, הניו יורקר, 7 בינואר 2019 (באנגלית)
| --- | --- |
בקרת זהויות :  NLI: 987007398523505171  PLWABN: 9811303858405606  BIBSYS: 1523352732152  BnF: cb177847822 (data)  CiNii: DA19928800  GND: 1140458604  ICCU: MODV665648  ISNI: 0000 0004 7421 3818  LCCN: no2017108521  LNB: 000290976  NDL: 031656077  NKC: ola20191030135  NLK: KAC2018P1005  NSK: 000747209  NTA: 410766968  RERO: 02-A027118318  SUDOC: 20439595X  VIAF: 49149912708206212971   WorldCat (עם VIAF): 49149912708206212971
ניקולט בראוינינג

| --- | --- |

 לידה:  27 באוגוסט 1886 Stompetoren, הולנד 
 פטירה:  12 באפריל 1963 (בגיל 76) האג, הולנד 
 מדינה:  ממלכת ארצות השפלה 
 מקצוע:  תאולוגית, מורה, כומר 
 מידע חסידת אומות העולם
 פרסים והוקרה:  חסידת אומות העולם (7 במרץ 1990) 
 קישורים חיצוניים
 יד ושם:  ניקולט בראוינינג
 
ניקולט אדריאנה בראוינינג (בהולנדית: Nicolette Bruining;‏ 27 באוגוסט 1886 – 12 באפריל 1963) הייתה תאולוגית הולנדית ונשיאה מייסדת תאגיד השידור הרדיו הפרוטסטנטי הליברלי ההולנדי, מורה וחסידת אומות העולם.
ביוגרפיה

ניקולט אדריאנה בראוינינג נולדה ב־27 באוגוסט 1886 בסטומפטורן, הולנד לאיידה הלנה אליזבת (לבית הויגנס) ואלברטוס בראוינינג. היא סיימה את לימודיה בגימנסיה בארלאוס באמסטרדם והחליטה ללכת בעקבות אביה ולמדה תאולוגיה באוניברסיטה. היא נרשמה לאוניברסיטת אמסטרדם, שם אביה היה פרופסור, וסיימה תואר ראשון בשנת 1912. באותה שנה היא החלה ללמד תאולוגיה בבתי ספר שונים, כולל בית הספר להכשרת מורים של אגודת האג. בשנת 1916 היא הציגה את עבודת הדוקטורט שלה על התאולוג הלותרני ההולנדי פרנץ הרמן ריינהולד פון פרנק. היא הצטרפה לאיגוד הפרוטסטנטים הליברלים וכיהנה כיו"ר הסניף בהאג. היא גם החלה להטיף בעיריות שונות הן בסניף הליברלי של הכנסייה הרפורמית והן באגודה הפרוטסטנטית בהולנד.
בשנת 1923 סייעה בהקמת ה-NPB Vrijzinnige Geloofsgemeenschap (קהילת האמונה הליברלית) כדי להרחיב את היקף הקהילה בכנסייה. במיוחד היא הציעה להשתמש במדיום הרדיו החדש להפצת התפיסה הנוצרית הליברלית. בשנת 1925 הקימו ברואינינג ואד ספלברג ועדה שתחקור את האפשרות לשדר תוכניות תמיכה במיזם. הם גילו שהגוף הממשלתי האחראי על רישוי שידור ייתן זמן אוויר רק לארגונים שהוקמו כחוק. כתוצאה מכך המשיך הוועד המרכזי בשנת 1926 להקים את תאגיד השידור הרדיו הפרוטסטנטי הליברלי, (VPRO); בראוינינג הייתה נשיאת התאגיד וספלברג שימש כמזכיר התאגיד. בראוינינג פרסמה את גישתם הן בשידוריהם והן במאמרים המתפרסמים לעיתים קרובות במגזין הרדיו "Vrije Geluiden" (צלילים חופשיים), שדגל באחדות והזמין את כל התנועות האינטלקטואליות להשתתף. במהלך הכיבוש הנאצי בהולנד נאסר על תאגיד השידור לשדר.
בראוינינג לימדה עברית בכיתות הגבוהות בבית הספר התיכון העירוני בהאג, אך בשנת 1941 גורשו כל התלמידים היהודים והיא עזבה את לימודיה במחאה. היא הסכימה להמשיך ללמד סטודנטים בביתה. כשאחת מתלמידותיה, אליזבת ויסוויץ ומשפחתה, אוימו בגירוש, בראוינינג שימשה כמתווכת עם המחתרת ההולנדית כדי לעזור למשפחה למצוא בתי מחסה. היא, סיפקה קופונים לקצבת מזון, העבירה מכתבים בין בני המשפחה ובאופן אישי. היא הייתה צריכה להעביר את ההודעה הכואבת לויסוויץ כי הוריה נבגדו ונשלחו למחנה המעבר וסטרבורק. שתי בנות משפחת ויסוויץ שרדו את המלחמה, הודות לעזרתה של בראוינינג.
בשנת 1945 הותר לתחנת הרדיו לחזור לשדר. בראוינינג וספלברג הוחזרו לעבוד בתחנה בשנת 1947. בשנת 1951, כאשר הוקמה קרן הטלוויזיה ההולנדית, כיהנה בראוינינג בדירקטוריון כנציגת VPRO. לאורך כל שנות ה-50 הנחתה תוכנית המכונה "היום" התוכנית שודרה בשידור חי לפי בקשתה. היא פרשה בשנת 1956 והפכה לנשיאת כבוד של VPRO לכל החיים. בראוינינג נפטרה ב־12 באפריל 1963 בהאג. לאחר מותה, היא זכתה לכבוד על ידי ממשלת ישראל ב־7 במרץ 1990 והוקרה על ידי יד ושם כחסידת אומות העולם.
הערות שוליים

1 2 3  Joosten, H.W.A. (12 בנובמבר 2013). "Bruining, Nicolette Adriana (1886–1963)" (בהולנדית). Den Haag, Nederlands: Huygens ING. נבדק ב-14 בדצמבר 2015. {{cite web}}:  (עזרה)
1 2 3  Glaudemans, Corien (1 במרץ 2015). "Nicolette Bruining (1886–1963) redde Joodse leerlingen" (בהולנדית). Den Haag, Nederlands: Stichting Joods Erfgoed. נבדק ב-14 בדצמבר 2015. {{cite news}}:  (עזרה)
1 2  "The Righteous Among The Nations". Jerusalem, Israel: Yad Vashem. 1990. נבדק ב-14 בדצמבר 2015. {{cite web}}:  (עזרה)
| --- | --- |
בקרת זהויות :  BPN: 17090539  ISNI: 0000 0003 8817 9799  NTA: 073685887  VIAF: 281316061   WorldCat (עם VIAF): 281316061